## El secretari autonòmic d’Educació advoca per reforçar el lideratge dels directors dels centres educatius

*** Daniel McEvoy ha participat en l’acte inaugural del CEFIRE específic de lideratge educatiu
* Este centre de formació d’equips directius, pioner en tota Espanya, compartirà dependències amb l’Escola d’Idiomes d’Elx**

El secretari autonòmic d’Educació, Daniel McEvoy, ha advocat per reforçar el lideratge dels directors dels centres educatius i ha destacat la importància que compten “amb una formació d’excel·lència”, com la que s’impartix “des del nou i pioner CEFIRE de Lideratge Educatiu de la ciutat d’Elx”.

McEvoy ha fet estes declaracions durant la seua intervenció en l’acte inaugural d’este nou CEFIRE, que s’ha celebrat este divendres en la Sala d’actes de l’Escola Oficial d’Idiomes (EOI) d’Elx. Este centre de formació d’equips directius compartirà dependències amb l’Escola d’Idiomes.

Es tracta d’un edifici modern i funcional que, segons ha assenyalat Daniel McEvoy, “gràcies al pla Edificant, impulsat per la Conselleria d’Educació i a l’Ajuntament d’Elx, ha superat els problemes de filtracions del sostre de l’edifici que l’anterior govern no va atendre”.

El secretari autonòmic d’Educació ha aprofitat el seu discurs per a afirmar que els equips directius dels centres docents “no solament han d’exercir la *potestas* del seu càrrec, sinó també revestir-se de l’*auctoritas* que els convertix en autèntics líders gestors i pedagògics dels seus centres”.

Entre les persones assistents i participants en la jornada inaugural figuren els directors i directores de centres educatius que formen part del Consell Escolar de la Comunitat Valenciana, que al seu torn representen els equips directius de tots els centres escolars de la Comunitat Valenciana.

Així mateix, també han sigut presents els membres de la Confederació Valenciana d’APAs /AMPAs (Covapa) i FAPA Gabriel Miró, entitats que representen la majoria dels pares i mares de l’alumnat de la província d’Alacant.

Al final de la seua intervenció McEvoy ha agraït el suport “constant” de l’Ajuntament d’Elx a tota classe d’iniciatives educatives, així com el de la Universitat Miguel Hernández, “veïna físicament”, institució amb la qual ha expressat el seu desig de poder “aprofundir en futures col·laboracions formatives”.

Així mateix, el titular de la Secretaria Autonòmica d’Educació ha dedicat paraules d’agraïment a l’EOI d’Elx; a l’equip del CEFIRE de Lideratge, especialment a la seua directora, M. Ángeles Serrano Gómez, així com a la Subdirecció General de Formació del Professorat per “l’excel·lent treball que s’està realitzant”.

**CEFIRE de lideratge educatiu**

El CEFIRE específic de lideratge educatiu va nàixer el curs passat per a donar resposta a les necessitats formatives dels membres dels equips directius i altres càrrecs de coordinació dels centres educatius de la Comunitat Valenciana, amb la pretensió de millorar les seues competències professionals i habilitats personals.

Este organisme aborda els aspectes que ajuden a desenrotllar d’una manera eficaç i eficient la gestió pedagògica, administrativa i econòmica dels centres educatius.

Es tracta d’un CEFIRE “únic a Espanya”, que pren com a referència la labor que desenrotlla a França l’Institut des Hautes Études de l’Éducation et de la Formation (IH2EF), amb seu a Poitiers, i amb el qual la Secretaria Autonòmica d’Educació ha col·laborat en diversos projectes de formació de directors i inspectors de centres francesos.

Fecha: 17/10/2025